Автор: Георги Кирилов 09:41 / 17.07.2019 Коментари (0) 724
Най-успешният клуб по водна топка в Бургас – "Черноморец" е водач в листата на голмайсторите при дамите за изминалия сезон. Класацията в държавното първенство за девойки до 17 г. със сериозно предимство оглави Стела Димитрова, която днес, 17 юли, празнува своя 15-и рожден ден.
В мачовете от шампионата бургаската ватерполистка записа актив от 71 гола. Нейна подгласничка в класирането, с 13 попадения по-малко, е Ивет Николова от столичния "Локомотив НН" /58 гола/. Третото място с 51 гола зае Рени Руменова от "Ботев 2000" /Враца/.
За постижението си Стела Димитрова беше наградена от Българска федерация водна топка със специалния приз "Голмайстор на Държавно първенство по водна топка U17".
Стела Димитрова е родена на 17 юли 2004 г. в Бургас. С водна топка се занимава от пети клас, а първи стъпки в този мъжки спорт прави в "Черноморец" при старши треньора Петър Йонов. Именно на специалиста ватерполистката дължи огромните си успехи. Под негово ръководство Стела е носителка на общо 11 отличия от участия с отбора във възрастови групи – деца, девойки и жени. Стела Димитрова попадна и в полезрението на националните селекционери, като през миналата година тя и още две момичета от бургаския клуб станаха част от националния отбор на България за девойки до 19 г. Голмайсторката на държавния шампионат за сезон 2019 г. е ученичка на ПМГ "Акад. Никола Обрешков“.